
PATVIRTINTA 

                                                                                      Šakių rajono savivaldybės administracijos 



                     direktoriaus 2015 m. birželio 12 d.   įsakymu 




Nr. AT-573
INFORMACIJOS TEIKIMO VIEŠOSIOS INFORMACIJOS RENGĖJAMS ŠAKIŲ RAJONO SAVIVALDYBĖS ADMINISTRACIJOJE TVARKOS APRAŠAS
I. BENDROSIOS NUOSTATOS


1. Aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos visuomenės informavimo įstatymu, Lietuvos Respublikos teisės gauti informaciją iš valstybės ir savivaldybių įstaigų įstatymu.


2. Šiuo aprašu siekiama gerinti ryšius su viešosios informacijos rengėjais, užtikrinant teisingą ir laiku pateiktą visuomenei informaciją apie Savivaldybės veiklą, stiprinti rajono gyventojų pasitikėjimą savivaldos institucija, kurti ir palaikyti pozityvų valstybės tarnautojų (savivaldos institucijos) įvaizdį.


3. Šis aprašas reglamentuoja bendruosius informacijos pateikimo visuomenei principus ir Savivaldybės administracijos darbuotojų bendravimo su viešosios informacijos rengėjais tvarką.


4. Pagrindinės aprašo sąvokos:


Darbuotojai – Šakių rajono savivaldybės administracijos direktorius, direktoriaus pavaduotojas, skyrių vedėjai, seniūnijų seniūnai, valstybės tarnautojai ir darbuotojai, dirbantys pagal darbo sutartį.


Viešosios informacijos rengėjas – visuomenės informavimo audiovizualinėmis priemonėmis paslaugos teikėjas, radijo programų transliuotojas, leidykla, kino, garso ar vaizdo studija, informacijos, reklamos ar viešųjų ryšių agentūra, redakcija, informacinės visuomenės informavimo priemonės valdytojas, nepriklausomas kūrėjas, žurnalistas ar kitas asmuo, rengiantys ar pateikiantys skleisti viešąją informaciją.


Žurnalistas – fizinis asmuo, kuris profesionaliai renka, rengia ir teikia medžiagą viešosios informacijos rengėjui ir (ar) skleidėjui pagal sutartį su juo ir (ar) yra žurnalistų profesinės organizacijos narys. 
II. INFORMACIJOS PATEIKIMAS VIEŠOSIOS  INFORMACIJOS RENGĖJAMS

5. Informaciją apie ateinančią savaitę Savivaldybėje vyksiančius posėdžius ir jų darbotvarkę, taip pat mero, mero pavaduotojo, Savivaldybės administracijos direktoriaus, jo pavaduotojo darbotvarkę bei planuojamus susirinkimus skelbia  savivaldybės Bendrojo skyriaus vyriausiasis specialistas, atsakingas už ryšius su visuomene,  Savivaldybės interneto svetainėje kiekvieną pirmadienį.      


6. Informacija apie Savivaldybės mero, jo pavaduotojo, administracijos direktoriaus, jo pavaduotojo, padalinių vadovų iniciatyva organizuojamus seminarus, konferencijas, tarptautinių projektų pristatymus, užsienio svečių vizitus, visuomenines akcijas, susitikimus su gyventojais , nusipelniusių žmonių pagerbimo ceremonijas, valstybinių ir profesinių švenčių, rajono istorinių įvykių bei įsimintinų datų paminėjimą ir kitus renginius, apie kuriuos reikia informuoti visuomenę ir žurnalistus, kartu su renginių programa yra pateikiama Bendrojo skyriaus vyriausiajam specialistui, atsakingam už ryšius su visuomene,  elektroniniu paštu ne vėliau kaip prieš 2 darbo dienas iki renginio. Informacija paskelbiama Savivaldybės interneto svetainėje (www.sakiai.lt) ir išplatinama viešosios informacijos rengėjams elektroniniu paštu.


7. Savivaldybės Bendrojo skyriaus vyriausiasis specialistas, atsakingas už ryšius su visuomene, kviečia viešosios informacijos rengėjus dalyvauti posėdžiuose, pasitarimuose, konferencijose, seminaruose, kituose renginiuose, kuriuos pagal kompetenciją organizuoja Savivaldybės administracijos vadovai ir padaliniai.


8. Raštiški atsakymai į viešosios informacijos rengėjų klausimus Savivaldybės administracijos vadovų vardu ir kita informacija viešosios informacijos rengėjams Savivaldybės administracijoje teikiama per  Bendrojo skyriaus vyriausiąjį specialistą, atsakingą už ryšius su visuomene,  kuris, užfiksavęs viešosios informacijos rengėjo pavadinimą, asmens pavardę, jo pateiktus klausimus, perduoda Savivaldybės administracijos struktūrinių padalinių vadovams, kad šie paruoštų išsamų atsakymą. Atsakymai į klausimus specialistui, atsakingam už ryšius su visuomene, pateikiami elektroniniu paštu  arba raštu (jeigu reikia pridėti papildomų dokumentų):


8.1. jeigu rengiant juos nereikia kaupti papildomų duomenų – ne vėliau kaip per 4 valandas;


8.2. jeigu reikia kaupti papildomus duomenis – ne vėliau kaip per 5 darbo dienas;


9. Bendrojo skyriaus vyriausiasis specialistas, atsakingas už ryšius su visuomene,  informaciją viešosios informacijos rengėjams pateikia raštu, teikdamas pirmenybę internetu ar kitokiomis elektroninėmis priemonėmis:


9.1. jeigu rengiant informaciją nereikia kaupti papildomų duomenų – ne vėliau kaip per vieną darbo dieną;


9.2. jeigu rengiant informaciją reikia kaupti papildomų duomenų – ne vėliau kaip per savaitę.


10. Viešosios informacijos rengėjai, pageidaujantys susitikti su Administracijos direktoriumi, Administracijos direktoriaus pavaduotoju ar kitais Savivaldybės darbuotojais, informuoja apie tai specialistą, atsakingą už ryšius su visuomene,  kuris suderina interviu laiką ir pateiktus žurnalisto klausimus su valstybės tarnautoju (darbuotoju) bei apie planuojamo interviu laiką nedelsiant informuoja viešosios informacijos rengėjo atstovą.       


11. Darbuotojai Bendrojo skyriaus vyriausiajam specialistui, atsakingam už ryšius su visuomene, pateikia objektyvią, tikslią ir išsamią informaciją.

III. VIDINIO KOMUNIKAVIMO TVARKA


12. Bendrojo skyriaus vyriausiasis specialistas, atsakingas už ryšius su visuomene, pavedus Savivaldybės administracijos vadovams, organizuoja Savivaldybės spaudos konferencijas, rengia pranešimus spaudai, informuoja viešosios informacijos rengėjus apie savivaldybės administracijos veiklą ir priimtus sprendimus, konsultuoja Savivaldybės administracijos darbuotojus informacijos teikimo viešosios informacijos rengėjams klausimais, vykdo kitus pavedimus, susijusius su oficialios Savivaldybės informacijos rengimu ir skleidimu.


13. Informaciją apie savivaldybės veiklą Savivaldybės administracijos direktorius, Administracijos direktoriaus pavaduotojas, seniūnai, skyrių vedėjai, skyrių specialistai (darbuotojai) pagal savo kompetenciją pateikia Bendrojo skyriaus vyriausiajam specialistui, atsakingam už ryšius su visuomene.


14. Savivaldybės administracijos direktorius, Savivaldybės administracijos direktoriaus pavaduotojas, seniūnai, skyrių vedėjai informuoja Bendrojo skyriaus vyriausiąjį specialistą, atsakingą už ryšius su visuomene, apie organizuojamus renginius – apie komisijų ir darbo grupių posėdžius; pasitarimus, kuriuose dalyvauja meras, mero pavaduotojas, Savivaldybės administracijos direktorius, jo pavaduotojas, Savivaldybės tarybos nariai, kitų rajono institucijų atstovai – raštu arba žodžiu prieš 1 darbo dieną, o apie skubiai sušauktus svarbius pasitarimus – žodžiu, ne vėliau, kaip prieš 1 valandą. 


15. Skyrių vedėjai arba jų įgalioti atsakingi darbuotojai kiekvienos savaitės pirmadienį informuoja savivaldybės Bendrojo skyriaus vyriausiąjį specialistą, atsakingą už ryšius su visuomene, apie planuojamus svarbius visuomenei darbus. Skelbtinos informacijos viešinimo būdus darbuotojai suderina su specialistu, atsakingu už ryšius su visuomene, o šis parengia informaciją visuomenei ir viešosios informacijos rengėjams. 


16. Privalomus skelbti vietinėje spaudoje skelbimus, administracinius aktus Savivaldybės administracijos padaliniai pateikia viešosios informacijos rengėjams, taip pat skelbia juos Savivaldybės interneto svetainėje ir kitose duomenų valdymo bazėse.       


17. Bendrojo skyriaus vyriausiasis specialistas, atsakingas už  ryšius su visuomene:


17.1. teikia informaciją apie Savivaldybės veiklą interneto svetainės  „Aktualijų“ ir „Naujienų“ skiltyse ir išplatina ją viešosios informacijos rengėjams elektroniniu paštu.


17.2. kiekvieną darbo dieną  atlieka spaudos stebėseną, renka žiniasklaidoje pasirodžiusią informaciją, kritiką, pastabas, komentarus ir pan. apie Savivaldybės administracijos veiklą ir pateikia  informaciją Savivaldybės administracijos vadovams.      


18. Bendrojo skyriaus vyriausiasis specialistas, atsakingas už ryšius su visuomene, privalo dalyvauti Savivaldybės tarybos posėdžiuose, organizuojamose spaudos konferencijose. Jis gali dalyvauti Savivaldybės tarybos komitetų, komisijų ir darbo grupių posėdžiuose, pasitarimuose, seminaruose ir kituose renginiuose prieš tai suderinęs su posėdžio pirmininku.

IV. REAGAVIMAS Į VISUOMENĖS NUOMONĘ


19. Žiniasklaidoje paskelbtą gyventojų nuomonę ir konstruktyvią kritiką apie Savivaldybės administracijos veiklą renka ir apibendrina  Bendrojo skyriaus vyriausiasis specialistas, atsakingas už ryšius su visuomene, ir teikia ją Administracijos direktoriui (direktoriaus pavaduotojui).


20. Atsakymus į konstruktyvią kritiką arba tikrovės neatitinkančių faktų paneigimus per tris darbo dienas Administracijos direktoriaus (pavaduotojo) nurodymu parengia Savivaldybės padaliniai pagal savo kompetenciją. Jeigu reikia daugiau laiko, terminas gali būti pratęstas iki 5 darbo dienų. Už atsakymų į kritiką ir tikrovės neatitinkančių faktų paneigimų, teikiamų Savivaldybės administracijos vadovų vardu, platinimą viešosios informacijos rengėjams atsako Bendrojo skyriaus vyriausiasis specialistas, atsakingas už ryšius su visuomene.       

​​​​​​​​​​​​​​​      _________________________

